Document ID: 32012D0012

32012D0012
L 010/339
SLUŽBENI LIST EUROPSKE UNIJE
18.11.2011.
PROVEDBENA ODLUKA KOMISIJE
od 18. studenoga 2011.
o donošenju petog ažuriranog popisa područja od značaja za Zajednicu za alpsku biogeografsku regiju
(priopćena pod brojem dokumenta C(2011) 8202)
(2012/12/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (1), a posebno njezin članak 4. stavak 2. treći podstavak,
budući da:
(1)
Alpska biogeografska regija iz članka 1. točke (c) podtočke iii. Direktive 92/43/EEZ sastoji se od područja Unije na području Alpa (Njemačka, Francuska, Italija, Austrija i Slovenija), Pireneja (Španjolska i Francuska), Apenina (Italija), sjevernog Feno-skandinavskog gorja (Finska i Švedska), Karpata (Poljska, Rumunjska i Slovačka) i Balkanskog, Rilskog i Pirinskog gorja, Rodopa i gorja Sashtinska Sredna Gora (Bugarska) kako je određeno biogeografskom kartom koju je 20. travnja 2005. odobrio Odbor osnovan na temelju članka 20. navedene Direktive, dalje u tekstu „Odbor za staništa”.
(2)
U kontekstu procesa koji je pokrenut 1995. godine potrebno je ostvarivati daljnji napredak u stvarnom osnivanju mreže Natura 2000, što predstavlja nužan element zaštite bioraznolikosti u Uniji.
(3)
Početni popis i prva četiri ažurirana popisa područja od značaja za Zajednicu za alpsku biogeografsku regiju, u smislu Direktive 92/43/EEZ, doneseni su Odlukama Komisije 2004/69/EZ (2), 2008/218/EZ (3), 2009/91/EZ (4), 2010/42/EU (5) i 2011/62/EU (6). Na temelju članka 4. stavka 4. i članka 6. stavka 1. Direktive 92/43/EEZ, dotična država članica područja s popisa područja od značaja za Zajednicu za alpsku biogeografsku regiju određuje kao posebna područja očuvanja što prije, a najkasnije u roku od šest godina, ustanovljujući prioritete za očuvanje i potrebne mjere za očuvanje.
(4)
U kontekstu dinamičke prilagodbe mreže Natura 2000 preispituju se popisi područja od značaja za Zajednicu. Zbog tog je razloga potrebno peto ažuriranje alpskog popisa.
(5)
S jedne strane, peto ažuriranje popisa područja od značaja za Zajednicu za alpsku biogeografsku regiju potrebno je da bi se uključila dodatna područja koja su države članice predložile nakon 2009. godine kao područja od značaja za Zajednicu za alpsku biogeografsku regiju u smislu članka 1. Direktive 92/43/EEZ. Za ta dodatna područja obveze koje proizlaze iz članka 4. stavka 4. i članka 6. stavka 1. Direktive 92/43/EEZ trebale bi se primjenjivati što prije, a najkasnije u roku od šest godina od donošenja petog ažuriranog popisa područja od značaja za Zajednicu za alpsku biogeografsku regiju.
(6)
S druge strane, peto ažuriranje popisa područja od značaja za Zajednicu za alpsku biogeografsku regiju potrebno je da bi se odrazile eventualne promjene podataka povezanih s područjima koje su države članice podnijele nakon donošenja početnog i prvih četiriju ažuriranih popisa Unije. U tom smislu peti ažurirani popis područja od značaja za Zajednicu za alpsku biogeografsku regiju predstavlja pročišćenu inačicu popisa područja od značaja za Zajednicu za alpsku biogeografsku regiju. Međutim, potrebno je istaknuti da bi se, za bilo koje područje uključeno na peti ažurirani popis područja od značaja za Zajednicu za alpsku biogeografsku regiju, obveze koje proizlaze iz članka 4. stavka 4. i članka 6. stavka 1. Direktive 92/43/EEZ trebale primjenjivati što prije, a najkasnije u roku od šest godina od donošenja popisa područja od značaja za Zajednicu na koji je područje uključeno po prvi put.
(7)
Popise područja predloženih za područja od značaja za Zajednicu za alpsku biogeografsku regiju u smislu članka 1. Direktive 92/43/EEZ dotične države članice proslijedile su Komisiji u razdoblju od ožujka 2002. do listopada 2010. u skladu s člankom 4. stavkom 1. te direktive.
(8)
Popisi predloženih područja popraćeni su podacima o svakom području dostavljenima u obliku utvrđenom Odlukom Komisije 97/266/EZ od 18. prosinca 1996. o obliku podataka o područjima za predložena područja Natura 2000 (7).
(9)
Ti podaci uključuju kartu područja koju su proslijedile dotične države članice te naziv, mjesto i opseg područja, kao i podatke dobivene primjenom kriterija utvrđenih u Prilogu III. Direktivi 92/43/EEZ.
(10)
Na temelju nacrta popisa koji je Komisija sastavila u dogovoru sa svakom dotičnom državom članicom, a koji također utvrđuje područja na kojima se nalaze prioritetna prirodna staništa ili prioritetne vrste, trebalo bi donijeti peti ažurirani popis područja odabranih kao područja od značaja za Zajednicu za alpsku biogeografsku regiju.
(11)
Saznanja o postojanju i rasprostranjenosti prirodnih staništa i vrsta stalno se mijenjaju kao posljedica nadzora u skladu s člankom 11. Direktive 92/43/EEZ. Zbog tog su razloga područja ocijenjena i odabrana na razini EU-a uz korištenje najboljih trenutačno raspoloživih podataka.
(12)
Određene države članice nisu predložile dovoljno područja za ispunjavanje zahtjeva Direktive 92/43/EEZ za određena staništa i vrste. Zbog tog se razloga za takva staništa i vrste ne može zaključiti da je mreža Natura 2000 potpuna. Uzimajući u obzir kašnjenje u primanju podataka i postizanju dogovora s državama članicama, potrebno je donijeti peti ažurirani popis područja koji će biti potrebno preispitati u skladu s člankom 4. Direktive 92/43/EEZ.
(13)
S obzirom na to da su saznanja o postojanju i rasprostranjenosti određenih prirodnih staništa iz Priloga I. i vrsta iz Priloga II. Direktivi 92/43/EEZ i dalje nepotpuna, ne bi se trebalo zaključiti ni da je mreža Natura 2000 potpuna ni da je nepotpuna. Popis bi se prema potrebi trebao preispitati u skladu s člankom 4. Direktive 92/43/EEZ.
(14)
U interesu jasnoće i transparentnosti, Odluku 2011/62/EU trebalo bi staviti izvan snage.
(15)
Mjere predviđene u ovoj Odluci u skladu su s mišljenjem Odbora za staništa,
DONIJELA JE OVU ODLUKU:
Članak 1.
Peti ažurirani popis područja od značaja za Zajednicu za alpsku biogeografsku regiju u skladu s člankom 4. stavkom 2. trećim podstavkom Direktive 92/43/EEZ utvrđen je u Prilogu ovoj Odluci.
Članak 2.
Odluka 2011/62/EU stavlja se izvan snage.
Članak 3.
Ova je Odluka upućena državama članicama.
Sastavljeno u Bruxellesu 18. studenoga 2011.

Labels: 19
20